《韩信》
清代·张廷珏

一说不从有武涉，再说不从有蒯彻。汉王始终遇我厚，此语鬼神应泣血。

前年夺军在成皋，今年夺军在定陶。主上猜嫌亦已甚，怡然就国无牢骚。

岂知兔死烹功狗，假王真王总不久。掀天事业振中原，到头不脱儿女手。

越兮布兮同见夷，灭楚才过十载期。依然成败两俱尽，愧使重瞳地下知。

作者简介：张廷珏，字西潭，上元人。诸生。有《绍铭堂读史杂咏》。